Σκλαβενίτης

Ο Σκλαβενίτης είναι αλυσίδα σούπερ μάρκετ ελληνικής ιδιοκτησίας που δραστηριοποιείται κυρίως στην Ελλάδα. Από την 1η Μαρτίου 2017 η εταιρεία αποτελεί τον μεγαλύτερο λιανεμπορικό όμιλο στην Ελλάδα (έχοντας 459 καταστήματα σε Ελλάδα και 27 καταστήματα σε Κύπρο) μετά την εξαγορά του μεγαλύτερου ομίλου σούπερ μάρκετ στην Ελλάδα τον Όμιλο Μαρινόπουλου ακολουθούμενη από τη γερμανική Lidl και την Άλφα Βήτα Βασιλόπουλος (του ολλανδικού Ομίλου Ahold Delhaize). Την πεντάδα συμπληρώνουν τα My Market και ο Μασούτης.

Κατετάγη πέμπτος στη λίστα Forbes του ελληνικού επιχειρείν, μόλις κάτω από την τέταρτη METLEN Energy & Metals του ομίλου Μυτιληναίος. Με 41.633 υπαλλήλους, θεωρείται ο μεγαλύτερος εργοδότης στην Ελλάδα, απασχολώντας το 0,96% του συνολικού εργατικού δυναμικού.4.337.315 σύμφωνα με την ΕΛΣΤΑΤ τον Αύγουστο του 2025.

 Ιστορία 
Ίδρυση και πρώτα χρόνια
Η εταιρεία ιδρύθηκε το 1954 από τον Γιάννη Σκλαβενίτη (1924-1993) τον Σπύρο Σκλαβενίτη (1927-2006)  με αρχική δραστηριότητα στο χονδρεμπόριο στα Άνω Πετράλωνα. Την επομένη, μεταφέρεται σε ιδιόκτητο ακίνητο επί της Κηφισού στο Περιστέρι. Το 1967 ιδρύεται η "Ι. Σκλαβενίτης & ΣΙΑ Ο.Ε.". Παράλληλα, η ΤΗΛΕΞΥΠ, υπό την αιγίδα του Σκλαβενίτη, αποτελεί την πρώτη εταιρεία τηλεφωνικών παραγγελιών τύπου ντελίβερι στην Ελλάδα. Το πρώτο σούπερ μάρκετ ανοίγει το 1969 στο Περιστέρι. Το 1975 προσχωρεί στην επιχείρηση ο μικρότερος αδελφός του Σπύρου και του Γιάννη Νάσος Σκλαβενίτης. Την ίδια χρονιά, η εταιρεία ξεφεύγει από τα στενά όρια του Περιστερίου ανοίγοντας μεγάλο κατάστημα στον Πειραιά στη συνοικία Καμίνια. Το 1979 εγκαινιάζονται οι πρώτες κεντρικές αποθήκες της εταιρείας εκτάσεως 4.500 τετραγωνικών μέτρων με εργαστήριο και συσκευαστήριο ορύζης, ζάχαρης και λοιπών ξηρών καρπών.

Δεκαετία του 1990 - 2016
Το 1992 ανακαινίζεται το πρώτο κατάστημα της επιχείρησης στο Περιστέρι και δημιουργείται εκθεσιακός χώρος εκτάσεως 3.050 τετραγωνικών μέτρων. Το 1998 εγκαινιάζεται η πρώτη υπεραγορά, στη Νέα Χαλκηδόνα. 

Μέχρι τα μέσα της δεκαετίας η εταιρεία γνωρίζει μια περίοδο στασιμότητας όπου το 2006, εξαγοράζονται το 95% των μετοχών από τα τέσσερα παιδιά του Σπύρου Σκλαβενίτη. Το 2006, ο Νάσος Σκλαβενίτης αποχώρησε από την επιχείρηση και από τότε δεν συμμετείχε στις επιχειρηματικές της δραστηριότητες. Το 2007 εξαγοράζεται η Παπαγεωργίου ΑΕΕ και το 2010 έντεκα καταστήματα της Ατλάντικ ενώ το 2013, εντάσσονται στο δυναμικό της εταιρείας εννέα καταστήματα της ΕΞΤΡΑ, πέντε της Μπαλάσκας και τέσσερα της Δούκας.

Τον Δεκέμβριο του 2013 η επιχείρηση εισέρχεται στην αγορά της Κρήτης εξαγοράζοντας από τη Βερόπουλος το 60% του συνόλου των μετοχών της αλυσίδας Χαλκιαδάκης η οποία διέθετε 38 καταστήματα (27 στον Νομό Ηρακλείου 7 στον Νομό Λασιθίου 3 στον Νομό Χανίων και 1 στον Νομό Ρεθύμνης) απασχολώντας 940 εργαζομένους. Το 2014 εγκαινιάζονται οι νέες αποθήκες εκτάσεως 30.000 τετραγωνικών μέτρων στην Ελευσίνα. Το 2015 εξαγοράζεται το ελληνικό παράρτημα της γερμανικής αλυσίδας Μάκρο (Makro) και μετονομάζεται σε The Mart.

 Εξαγορά της Μαρινόπουλος και μετέπειτα πορεία

Στις 3 Σεπτεμβρίου 2016 και μετά από πολύμηνες διαπραγματεύσεις και συζητήσεις ανακοινώνεται η εξαγορά του Ομίλου Μαρινόπουλος από τον Όμιλο Σκλαβενίτη. Η εξαγορά εγκρίνεται από δικαστική απόφαση στις 16 Ιανουαρίου 2017 και από την Επιτροπή Ανταγωνισμού στις 26 του ίδιου μήνα. Μέχρι τότε ο Όμιλος Μαρινόπουλος αποτελούσε τον μεγαλύτερο λιανεμπορικό όμιλο σούπερ μάρκετ στην Ελλάδα. Λόγω των όρων της συμφωνίας η Σκλαβενίτης υποχρεώθηκε να πουλήσει ορισμένα καταστήματα σε περιοχές με υψηλή παρουσία σε ανταγωνιστές.

Την 1η Μαρτίου 2017 ο Όμιλος Μαρινόπουλος κλείνει και το μεγαλύτερο μέρος του συγχωνεύεται στη νεοσυσταθείσα εταιρεία Ελληνικές Υπεραγορές Σκλαβενίτης Α.Ε.Ε. θυγατρική του Ομίλου Σκλαβενίτης στην οποία εντάσσονται όλα τα καταστήματα Carrefour Express (εκτός από αυτά της βορείου Ελλάδος που ανήκαν στον Καρυπίδη) και Carrefour Μαρινόπουλος.

Ο Όμιλος Σκλαβενίτης αρχίζει την επέκτασή του τον Μάρτιο του 2017. Την ίδια χρονιά, περνά και το 55% της αλυσίδας Κρόνος και το 2019 ολοκληρώνεται η εξαγορά της.

Το 2020, εν μέσω της Πανδημίας COVID-19, ξεκινά η λειτουργία του ηλεκτρονικού καταστήματος της εταιρείας.

Τον Απρίλιο του 2021 απέκτησε 9 από τα 11 καταστήματα στα Ιωάννινα της SEP Παπαδόπουλος στα τέλη του 2022 εξαγόρασε 4 καταστήματα της αθηναϊκής Γέγος (πρώην μέλος του ΕΛΟΜΑΣ) όπου από τις αρχές του 2023 λειτουργούν με κοινή ονομασία Γέγος-Σκλαβενίτης (η Γέγος πούλησε τα άλλα 2 καταστήματα στον Μασούτη) και την Άνοιξη του 2023 εξαγόρασε όλα τα καταστήματα της θεσσαλικής AS Αγορά (πρώην μέλος του ΕΛΟΜΑΣ) σε Λάρισα και Πιερία. Την ίδια χρονιά, ιδρύεται το πρώτο κατάστημα στη Μυτιλήνη. Σημαντική διάκριση πέτυχε με το να καταταγεί στην πέμπτη θέση της λίστας Φορμπς για το 2023 των κορυφαίων του ελληνικού επιχειρείν.

Το 2024 εξαγοράζονται δύο καταστήματα της αλυσίδας Φλεβάρης στη Ρόδο, ένα στην Ασπροβάλτα και εννέα στην Κύπρο της αλυσίδας Παπαντωνίου.

 Καταστήματα 
μικρογραφία|Κατάστημα της εταιρείας Σκλαβενίτης στην Αθήνα.
250px|μικρογραφία|αριστερά|Σκλαβενίτης στην Ευκαρπία
Τον Μάιο του 2025 ο Όμιλος Σκλαβενίτης μετράει 541 καταστήματα (459 με την επωνυμία Σκλαβενίτης στην Ελλάδα και 27 στην Κύπρο, 41 με την επωνυμία Χαλκιαδάκης και 14 καταστήματα χονδρικής The Mart) και απασχολεί 41.468 εργαζoμένους, καθιστώντας τον τον μεγαλύτερο εργοδότη στην Ελλάδα. Ο όμιλος διαχειρίζεται μεγάλη ποικιλία προϊόντων ιδιωτικής ετικέτας Μαράτα και Bonora, η οποία μέχρι πρότινος αποτελούσε αυτόνομη εταιρεία ως ΙΚΕ. Επίσης, η οικογένεια Σκλαβενίτη κατέχει και την Ελληνική Χαρτοβιομηχανία Γλάρος ΑΒΕΕ. 

Παρότι τα προϊόντα ιδιωτικής ετικέτας Μαράτα συσκευάζονται στην Ελλάδα, αρκετά προϊόντα υπό την επωνυμία Μαράτα εισάγονται από το εξωτερικό. 

Ελλάδα
Στην Κρήτη διαθέτει 59 καταστήματα του ομίλου, στα νησιά του Αιγαίου, 18, στα Ιόνια Νησιά 4, στην Ήπειρο 20, στην Πελοπόννησο 33, στην Αχαΐα 21,  στην Στερεά Ελλάδα 24, στη Θεσσαλία 33, Δυτική και Κεντρική Μακεδονία 27, Θεσσαλονίκη 31, Χαλκιδική 1, Ανατολική Μακεδονία και Θράκη 25 και στο Λεκανοπέδιο Αττικής 226 (Βόρεια και Ανατολική 50, Δυτική 67, Νότια 62, Πειραιάς 47).

Παραπομπές

Κατηγορία:Ελληνικές αλυσίδες σούπερ μάρκετ
Κατηγορία:Ελληνικά εμπορικά σήματα